Il-waranofsinhar it-tajjeb, L-ewwel nett, nixtieq nenfasizza l-għaqda eċċezzjonali tas-27 mexxej kollha dwar il-linji gwida għan-negozjati tagħna mar-Renju Unit. Ġew adottati minnufih wara li bdejna s-summit, li huwa sinjal tajjeb għan-negozjati. Issa għandna appoġġ unanimu minn kull wieħed mis-27 stat membru u mill-istituzzjonijiet tal-UE, li jagħtina mandat politiku b'saħħtu għal dawn in-negozjati. Hawnhekk nixtieq nirringrazzja lit-tim kollu li ħadem qatigħ biex iħejji l-linji gwida, speċjalment is-Segretarju Ġenerali Jeppe Tranholm-Mikkelsen, Piotr Serafin u Didier Seeuws. Ninsabu magħqudin mhux biss fis-sustanza, iżda wkoll fil-metodu li bih jitwettqu d-diskussjonijiet dwar Brexit. Hawn qed nirreferi għall-hekk imsejjaħ approċċ f'fażijiet, li huwa aċċettata mill-mexxejja llum. Dan ifisser li qabel ma jiġu nnegozjati r-relazzjonijiet futuri tagħna mar-Renju Unit, għandna nagħmlu biżżejjed progress fid-drittijiet taċ-ċittadini, il-finanzi u l-kwistjoni tal-fruntiera fl-Irlanda. Għadu wisq kmieni biex nispekulaw meta dan jista' jseħħ. Madankollu, huwa importanti li nenfasizzaw li huma l-mexxejja tal-UE li ser jivvalutaw u jiddeċiedu jekk sarx biżżejjed progress. U din ser tkun deċiżjoni unanima tas-27 kap kollha. Issa ser nikkonċentra fuq l-ewwel prijorità tagħna, jiġifieri ċ-ċittadini, li rridu qabelxejn nirrispettaw u niżguraw id-drittijiet tagħhom. Mid-diskussjoni tal-lum ħareġ ċar li meta niġu biex nilħqu deċiżjoni dwar id-drittijiet taċ-ċittadini, mhux biss il-ħeffa li hija importanti - iżda aktar minn hekk, il-kwalità, peress li l-ħajja ta' tant nies tiddependi fuqha. Qed nitkellmu dwar erba' miljun u nofs nies: Ewropej li jgħixu r-Renju Unit, u Brittaniċi li jgħixu fuq il-kontinent. Fil-ġimgħat li għaddew, smajna ripetutament mill-ħbieb Brittaniċi tagħna - anke waqt iż-żjara tiegħi f'Londra - li jinsabu lesti jilħqu qbil malajr dwar din il-kwistjoni. Iżda nixtieq ukoll nistqarr ferm biċ-ċar li għandna bżonn garanziji reali għal niesna biex jgħixu, jaħdmu u jistudjaw fir-Renju Unit, u l-istess jgħodd għall-Brittaniċi. Il-Kummissjoni ħejjiet lista sħiħa ta' drittijiet u benefiċċji li rridu niggarantixxu għal dawk affettwati minn Brexit. Sabiex nagħmlu biżżejjed progress, għandna bżonn ta' rispons Brittaniku serju. Nixtieq nassigurakom li hekk kif ir-Renju Unit joffri garanziji reali għaċ-ċittadini tagħna, ser insibu soluzzjoni malajr. Grazzi. Ara l-paġna tal-laqgħa